Sursa foto: traficmedia.ro

Potrivit mesajelor schimbate de cei doi, intrare în posesia presei, Ion Slubschi (IS) îl acuză pe Cătălin Drulă (CD) de faptul că tatăl acestuia deține o funcție de răspundere în cadrul firmei Felix Telecom care a depus o ofertă în cadrul unei licitații organizate de către Compania Națională de Autostrăzi și Drumuri Naționale din România (CNADNR). Consilierul premierului ar avea întâlniri cu șeful direcției de achiziție a CNADNR, fără a fi clar în ce calitate. Licitația menționată de Slubschi presupune montarea unei rețele de camere video în punctele de trecere a frontierei, pe drumurile naționale și are o valoare estimată de 13 milioane de lei, fără TVA. Potrivit inginerului CNADNR, Ion Slubschi, membru în Grupul de Inițiativă pentru Reforma CNADNR, sistemul este total inutil, iar consilierul premierului nu face nimic pentru anularea licitației căci ar avea interesul ca firma Felix Telecom, în care tatăl său, Gheorghe Drulă, ar avea o funcție de răspundere, să câștige licitația. Surse din companie spun că toate informațiile furnizate de sistem ar urma să treacă prin calculatoarele CESTRIN de aici infirmațiile urmând să fie dezvăluite celor verificați. Potrivit informațiilor deținute de Digi24.ro valoarea contractului ar urma să fie chiar mai mare. Aceasta deoarece firma care va câștiga licitația va fi plătită suplimentar pentru intervenții suplimentare, peste cele convenite contractual.

Ion Slubschi face referire și la o altă licitație care ar urma să fie câștigată de o asociere de firme din care face parte Comnord, companie la care a fost angajat în trecut actualul director general, Cătălin Homor, și al cărei raport al procedurii de atribuire a fost semnat în ”Vinerea mare”. Slubschi îl acuză pe consilierul preemierului de inacțiune în reformarea companiei și susține că aceasta este condusă de o ”gașcă mereu la putere” care îi hăituie pe cei corecți.

Redăm mai jos cele mai relevanta pasaje din mesajul purtat de cei doi. Acordul difuzării mesajului a fost dat de membri ai grupului de reformă menționat. Considerăm importantă difuzarea acestuia căci acesta reliefează foarte bine starea de nemulțumire profundă din interiorul companiei, nepotrivită pentru gestionarul infrastructurii naționale de transport rutier de la care românii așteaptă construirea unei rețele moderne de drumuri.

CD: De ce reproduceți la adresa mea niște acuzații care știți că sunt neadevărate?

IS: Ce nu este adevărat? De ce protejaţi grupul infracţional, dovedit în Raportul Corpului de Control al MT (ministerul Transporturilor – n.red.)? Cum să fii cercetat de DNA şi să fii numit/reconfirmat în funcţie? Aţi reformat Compania menţinând sau chiar promovând persoanele ştiute de toată lumea cu ce ilegalităţi se ocupă. Toţi membrii din comisia cu monitorizarea activităţii din aci, unde se află Felix Telecom poll-position, sunt menţinuţi. Deşi am depus dovezi la DG (directorul general – n.red.) despre furturile din agenţii şi nu numai. Întâmplător ştiu datele problemei că m-am bătut pentru acest proiect şi l-am şi iniţiat. La o valoare de trei ori mai mică şi axat pe antifraudă. Şi actualii au făcut proiectul mai scump şi fără antifraudă. În van am atenţionat DG-ul (directorul general - n.red.) şi chiar pe dvs în corespondenţa de aici.

CD: Eu nu sunt domnule director la CNADNR sau ministru al Transporturilor. Toate deciziile le aparţin lor. Eu încerc să ajut proiectele domeniul şi proiectele cu ce pot de aici.

IS: Nu. Dar aveţi dreptul să le cereţi explicații.

CD: Şi le cer, zilnic.

IS: Explicaţii, da? Mă bucur. Primul voi fi să vă apreciez dacă voi afla că le-aţi cerut explicaţii.

CD: Nu veţi fi primul că reproduceţi acuzaţii absolut nefondate...Tata se pensionează, e simplu angajat, nu ar avea niciun avantaj personal dacă s ar câştiga contractul ăla de firma la care lucrează (Felix Telecom - n.red.), nu a fost implicat în licitaţie, iar eu nu am absolut nicio legătură. Şi totuşi preferaţi să scrieţi public altceva...Nu mai căutaţi atât nici dvs nici ceilalţi că nu am nicio legătură cu nimeni...

IS: Toţi suntem simpli angajaţi

CD: Nu sunt nici agent secret. Nici pe mână cu nimeni. Sunt eu şi cu conştiinţa mea.

IS: Am zis eu că sunteţi agent?

CD: Dar probabil că dvs şi colegilor vă vine greu să credeţi asta. Asta e ţara în care trăim. E trist.

IS: Dar nici nu v-aţi implicat în curăţenia unei instituţii esenţiale. Vă lăudaţi cu proiecte. Frumos. Doar că cei care trebuie să le implementeze tot CNADNR este. E ca şi cum aţi pleca la prăşit cu sapa de lemn. Ţara în care trăim din păcate e jefuită de hoţi şi de neaveniţi. S-o facem mai bună! Eu pentru asta lupt. Îmi iubesc ţara. Aşa ca basarabean unionist ce sunt. Şi dumneavoastră nu aţi trăit umilinţele mele.Ca urmare a implicării mele în creşterea veniturilor prin limitarea fraudei. Citiţi în raportul MT faza cu neregulile de la ACI (Agenții de Control și Încasare – n.red.) Giurgiu şi o să vă prindeţi. Ar trebui şi dvs să vă iubiţi ţara, ţară ce v-a permis să vă cocoţaţi sus şi să daţi în unii numindu-i parte din găştile CNADNR. Mult succes! Adevărul iese la lumină întotdeauna

Partea II

CD: Nu este adevărat că nu m-am implicat în reforma CNADNR. Nu am responsabilităţi directe aşa cum spuneam, nu sunt nici DG, nici SdS (secretar de stat - n.red.), nici ministru - dar de unde sunt permanent am ridicat problema lipsei de performanţă a CNADNR. Mai mult decât să o aduc continuu în atenţie şi să-mi exprim nemulţumirea nu am ce să fac pentru că nu sunt şeful ierarhic al acestor oameni. Nu m-am cocoţat nicăieri, nu e nicio bucurie să fiu aici, muncesc 14 ore pe zi, salariul este de multe ori mai mic decât câştigam înainte, stresul mult mai mare, alte ambiţii (de ex. politice) nu am...Cât despre iubirea de ţară, patriotismul se demonstrează, nu se clamează.

IS: Da, nu sunteţi şeful ierarhic al acestei companii, dar, inclusiv premierul pe care îl respect (...) a cerut profesionalizarea CNADNR-ului. Noi l-am atenţionat într-un memoriu pe dl. Homor (Cătălin Homor - director general CNADNR) să respecte solicitarea premierului. Şi ce au făcut distinşii domni Costescu-Boloș (Marcel Boloș - secretar de stat în Ministerul Transporturilor - n.red.)-Homor, au comasat pe alocuri câte două servicii. Doar atât. Foarte bine, doar că în multe situaţii cele două nu aveau niciun punct comun. Treacă şi asta. Dar cum se face că au rămas sau au fost promovate personajele penale, aceleaşi de zece ani pe funcţii!? Cum să faci performanţă cu aceşti oameni. Plus 3-4 persoane aduse de domnul Homor pe criterii numai de el ştiute. Mai sunt şi situaţii hilare unde s-a reorganizat/reformat pluralul. De exemplu: Serviciul Roviniete şi Call Center devine, prin reforma ”Homor” Serviciul Rovinietă şi Call Center! Şi în multe cazuri la fel. Suspect este faptul că prin comasarea Direcţiei Proiecte cu Achiziţii, tocmai Horia Nicolae, cel care a răspuns rapid la solicitarea dvs de a se face în Vinerea Mare după amiază atribuirea contractului pentru pasajul Domneşti (licitație câștigată de o asociere din care face parte și Comnord, firmă la care a lucrat și directorul general al CNADNR - n.red.). Cu încălcarea legislaţiei. Pentru că s-a modificat componenţa comisiei! Conform legislaţiei din domeniul achiziţiilor publice comisia poate fi completată doar cu mebri supleanţi! Şi, foarte suspect, Horia Nicolae devine drept răsplată Directorul Direcţiei Licitaţii!!!! De asemenea, v-am mai spus, toţi membrii comisiei licitaţiei unde participă Felix Telecom (firmă în care lucrează tatăl consilierului Cătălin Drulă - n.red.) sunt păstraţi sau promovaţi! Şi ştiţi foarte bine, v-am spus într-o conversaţie anterioară că acest proiect era pregătit cu dedicaţie pentru UTI (firmă deținută de Tiberiu Urdăreanu, cercetat de DNA)- n.red.)! În caietul de sarcini echipa condusă de Ionuţ Maşala (directorul economic al CNADNR - n.red.) au strecurat nişte prevederi care leagă acest sistem de sistemul de rovinietă şi, dacă i-aţi fi supărat, cred eu, ar fi atribuit contractul liniştiţi lui UTI. Dar dacă între timp a căzut un guvern şi au venit alţii, "tehnocraţi", chiar dacă nu vreţi, veţi fi servit! Pentru că, repet, li s-au păstrat posturile! De aici rezidă incompatibilitatea dvs, chiar dacă nu aţi intervenit, ei sunt mereu "utili". Am pus ghilimele la cuvântul tehnocraţi pentru că la Transporturi tot PSD e la putere. Chiar, faptul că directorii regionali sunt cei numiţi politic şi apropiaţi baronilor PSD nu spune nimic? Nici faptul că flota DRDP (direcții regionale de drumuri și poduri - n.red.) este văzută în campania electorală? În fine, aceste ciudate coincidenţe m-au făcut să nu mai cred în dvs. Şi ştiţi că v-am apreciat la început! (...) Și dacă tot vă plângeţi de program şi de toate, nu cred că sunteţi obligat de nimeni să deţineţi funcţia respectivă. Dacă se poartă ONG, poate îi cedaţi locul băiatului ăla, Crăciun, de la Construim România. Îmi plăcea şi chiar se pricepea la proiecte.

Despre patriotism şi demonstraţia prin fapte: îmi plătesc impozitele, cresc trei copii frumoşi, e important şi asta, demografic şi nu numai, particip la proiecte unioniste că asta e viziunea mea, mai sădesc un copac şi, atenţie, nu îmi înjur ţara nici când mă sufocă nedreptatea şi corupţia. Niciodată nu mi-am înjurat ţară aşa cum aţi făcut dvs voalat. Şi pentru mine, spre deosebire de dvs, ţara a făcut mult mai puţine lucruri. Şi apropo, am făcut cu colegii mei un memoriu către premier, dvs l-aţi bruiat? La memoriu mă refer. Şi, în acel memoriu nu făceam altceva decât să susţinem demersul domniei sale de a profesionaliza CNADNR.

CD: Premierul a cerut profesionalizarea CNADNR pentru că eu l-am sfătuit că e nevoie de asta și permanent i-am spus și îi spun că nu sunt mulțumit de cum merg lucrurile acolo, dar și în restul ministerului Transporturilor și a companiilor din subordine. Este permanent informat despre nerealizările, inerția și lipsa de reformă de acolo. Eu habar n-am ce e cu serviciul licitații, cine e în comisia de licitație X sau Y, sau ce e în caietul de sarcini pentru sistemul de care vorbiți. Până la urmă nu puteți să-mi căutați vini imaginare de genul 'chiar dacă dvs. nu știți, unii vă servesc'. Cu ce să mă servească? Ce-am eu de câştigat? E aberant totuși, vă rog să nu mai faceți legături care nu există. Dacă e tot PSD la putere la Transporturi, de vină este ministrul. Eu ce vină am? Nu, nu mă obligă nimeni să lucrez aici, aveți dreptate. De altfel, e o chestiune temporară cu durată maximă până la sfârşitul acestui guvern. Am încercat să-mi dau sprijinul și priceperea în slujba interesului public. Ce a făcut țara pentru mine "mult mai mult" decât pt. dvs, sunt curios?

IS: Domnule Consilier de Stat, aş avea rugămintea să nu îl amestecaţi pe domnul prim-ministru Dacian Cioloș în această problemă susţinând sau sugerând că domnia sa ar avea cunoştinţă de lucrurile grave de aici şi nu ia măsuri ca şef ierarhic al domnului ministru Costescu căci, în opinia mea, este ca o încercare de compromitere a credibilităţii domniei sale...Dumneavoastră realizaţi ce insinuaţi? Exact ceea ce susţine PSD-ul şi alţi detractori ai actualului Guvern: că domnul Cioloș ştie şi nu ia măsuri, fiind părtaş la dezastrul din domeniile vizat...că la Sănătate, Cultură, Muncă, Fonduri Europene...

CD: Păi la cele 4 domenii menționate a luat măsuri. Dar oricum nu aș mai vrea să discut lucrurile acestea cu dvs., nu mi se pare că sunteți tocmai echilibrat, față de mine ați fost tendențios (la dvs. la CNADNR e deja o obișnuință să se arunce acuzații grave ca pe șosete prin casă, ca și cum ar fi ceva obișnuit, după care continuăm conversația - vă garantez că normalul nu așa arată). Așa că aș vrea să mă abțin de la acest dialog momentan. V-am dat unele explicații din respect.

IS: Spuneţi că nu aveţi habar despre ce e cu comisia de licitaţie a sistemului de supraveghere şi antifraudă de la Agenţiile de Control şi Încasare??? Că ce aţi avea de câştigat??? Glumiţi sau mă luaţi de prost??? Ştiţi foarte bine, cel puţin din ceea ce v-am spus până acum, dacă nu mai mult aşa cum cred eu, că tatăl dumneavoastră e acţionar şi director general adjunct al firmei Felix Telekom...deci dacă tatăl dumneavoastră câştiga, brusc. DUPĂ ce aţi ajuns dumneavoastră exact consilier pe probleme de infrastructură al primului ministru, lăsaţi-mă să am nişte mici dubii...Firmă va câştiga un contract de mai multe milioane de euro şi va avea şi mentenanţa sistemului pe câţiva ani...alte milioane de euro??? Şi mă întrebaţi pe mine ce aveţi de câştigat? Ciudat... Dacă sunteţi de bună credinţă. aşa cum susţineţi, şi v-am explicat şi faptul că sistemul NU este de fapt anitfrauda (deci cheltuim banii degeaba), ieşiţi PUBLIC şi cereţi anularea licitaţiei pentru a se risipi ORICE îndoială legată de o eventuală participare a unei firme la această procedură şi cereţi refacerea licitaţiei pe un caiet de sarcini făcut de specilisti adevăraţi, NU de mafioţi, ca să ACOPERE furturile din ACI-uri! Presaţi-l pe domnul Homor şi pe domnul Costescu, PUBLIC, până anulează licitaţia!!!!!!!!!!!!!!! Altfel, restul e o discuţie fără formă şi fără fond...

CD: Nu e domnule acționar la Felix Telecom și nici director general, v-am mai spus. De ce continuați să spuneți lucrurile astea? Ce nu înțelegeți, serios? Am crezut că sunteți bine intenționat până la un punct.

IS: În legătură cu faptul că PSD-ul e la putere, vă rog să analizaţi cine l-a numit pe domnul Costescu la Transporturi şi cine îl ţine ministru...Până anul trecut îl criticaţi pentru MPGT (Master Plan Transporturi - n.red.) pe Marcel Boloș....acum brusc, vă ţineţi de braţ...aţi uitat chiar TOT ce spuneaţi anul trecut??? Vă întrebaţi ce a făcut ţara mai mult pentru dumneavoastră decât pentru mine???? Glumiţi? Dumneavoastră câştigaţi un salariu echivalent de ministru, adică vreo 3.000 de euro pe lună (vreo 14 mii de lei pe lună), veniturile blogului dumneavoastră au "explodat" în ultimele 8 luni, ne serviţi interviuri în care sunteţi "acuzat de transparență" în Hotnews, presa parteneră cu blogul dumneavoastră, IAR PE MINE ŞI PE COLEGII MEI NE HĂITUIESC MAFIOŢII DIN CNADNR!!!! mai faceţi acum analiză şi o să vedeţi diferenţele, dacă vreţi să le vedeţi, căci se pare că nu vreţi să vedeţi faptul că directorii regionali cu grave probleme profesionale, morale şi penale, susţinuţi de un anumit pertid politic, sunt bine mersi în funcţii, ca nişte baroni REGIONALI...Domul Laicu, Lumezeanu, Cecan, Simion, Dima şi marele sportiv Mina...răsfoiţi presa...e suficient să vedeţi pe cine giraţi în funcţii! La fel la CNADNR Central...chiar nu aţi avut curiozitatea să citiţi Raportul Corpului de Control al MT nr.942/2015 până acum??? Măcar de bun simţ pentru că a urlat toată presa şi tot trebuia să aveţi curiozitatea să îl citiţi, altfel, evident, giraţi, la fel ca şi în cazul directorilor regionali, persoanele "responsabile de deficienţe", inclusiv de fapte PENALE!

CD: Este 5100 de lei salariul, nu am blog și nu am niciun fel de venituri din blog sau altceva

și dialogul nostru încetează aici pentru că sunteți tendențios...îmi pare rău, chiar am crezut că sunteți de bună intenție.

IS: Eu aştept totuşi să discutaţi şi cu grupul de opoziţie din CNADNR, oficial, pentru a analiza probele şi propunerile acestui grup, dacă sunteţi aşa de bună credinţă şi nu faceţi doar imagine pe FB (facebook - n.red.) pentru o viitoare candidatură la Parlament în toamnă...

CD: Nu candidez la nimic. Pe FB încerc doar să informez cetățenii pentru că cred în transparență și să pun presiuni pe toți cei menționați de dvs. și pe cine se mai poate pentru că oamenii ăștia să aibă drumuri pe care să meargă. Vă mulțumesc, la revedere

IS: La revedere. Şi, înainte de a mă acuza de rea voinţă, încercaţi vă rog un moment de reflecţie cam ce simte un om hăituit de ani de zile de o gaşcă mereu la putere, doar pentru simplul fapt că am implementat nişte sisteme antifraudă care au adus milioane de euro companiei şi unde au căzut în plasă nişte hoţi bine sprijiniţi. V-am rugat să citiţi în respectivul raport faza cu ACI Giurgiu şi muşamalizarea faptelor de către aceiaşi băieţi şi azi în funcţii! Încă odată, la final de discuţie, vă invit şi vă invităm la o discuţie la sediul CNADNR, cu propuneri concrete pe masă, calmi, nu cu răutăţi şi fără "săbii".

Întrebat de Digi24.ro cum comentează cele spuse de Ion Slubschi, Cătălin Drulă, a precizat că Gheorghe Drulă, tatăl său, nu deține nici o funcție de răspundere în cadrul Felix Telecom, fiind doar consilier. Mai mult acesta nu este nici acționar al companiei. Consilierul premierului mai afirmă că nu a cerut anularea licitației și eliminarea proiectului căci nu știe și nu a fost interesat de acesta tocmai pentru a nu fi acuzat de imixtiune în licitație. Ofertele în cadrul licitației în cauză ar fi fost depuse anul trecut, anterior numirii sale în actuala funcție. ”Nu sunt director, nu sunt ministru și nici procuror ca să anchetez. Există un sport național al denunțurilor, al reportofoanelor puse pe mese”, spune consilierul premierului. Dincolo de controversa privind licitațiile menționate anterior numirii sale în funcție, Cătălin Drulă a fost unul dintre pasionații apreciați pe probleme de infrastructură în cadrul forumului ”peundemerg.ro” și totodată vicepreședinte al Asociației Pro Infrastructura, formată în jurul acestui forum.

Ion Slubschi este membru al Grupului de Inițiativă pentru Reforma CNADNR. El nu a putut fi contactat marți pentru a da detalii suplimentare.